Anton Vella – SMEs Helpdesk Executive Malta Employers' Association Għal dawn l-aħħar xhur l-SME Helpdesk fi ħdan l-Assoċjazzjoni ta' min iħaddem ħadem qatigħ fuq inizjattiva innovattiva li tista' tkun ta' għajnuna kbira għal dawk kollha li jaħdmu fis-settur tal-SMEs. Qed nirreferi għall-kunċett ta' SMETOOL, sit elettroniku speċifiku u adattat għal kull min jaħdem fis-settur tan-negozju. Huwa kunċett għalkollox innovattiv għax bħalu, sa issa, għadu qatt ma kien hawn f'pajjiżna. Sit elettroniku uniku li se jkun qed jiġbor fih dak kollu li għandu x'jaqsam man-negozju u kull attività kummerċjali u industrijali li tkun qed tevolvi f'pajjiżna. Ħidma li, għalkemm ilha li bdiet xhur, se tkun qed tilħaq il-qofol tagħha fit-30 ta' Settembru li ġej fejn, waqt attività li l-MEA se torganizza bħala parti mill- SME WEEK 2016, se jkun varat proprju dan il-kunċett tal-SMETOOL. Sit elettroniku li joffri informazzjoni Sa issa, diġà sar ħafna xogħol preparatorju, li inkluda diversi laqgħat ma' entitajiet tal-Gvern, laqgħat ma' awtoritajiet responsabbli mil-liċenzjar ta' negozji, laqgħat ma' entitajiet regolatorji, diskussjonijiet ma' NGOs, u ħidma oħra. Fi ħdan l-MEA, bħalissa nsibu xejn anqas minn 600 intrapriża li huma membri attivi. Dawn jirrappreżentaw il fuq minn 55,000 impjegat – terz tal-work force f'Malta. Iżda dan l-SMETOOL mhux se jkun biss għodda għall-membri tagħna, iżda se jkun sit elettroniku li joffri l-informazzjoni għal kull min qiegħed jaħdem fis-settur tan-negozju, jew saħansitra għadu qed jikkunsidra li jkun. Hija għodda li verament kull imprenditur għandu jsib utli sabiex jimxi 'l quddiem fil-ħolma tiegħu u jagħmel suċċess min-negozju b'aktar faċilità. Sit elettroniku li, fid-dinamika tiegħu huwa uniku. Se jkun punt ta' referenza li fih issib kif għandek tiftaħ negozju, minn fejn għandek tibda, u x'għandek tagħmel pass wara pass, mingħajr ma toqgħod tiġri minn post għall-ieħor. Se jiffranka l-bżonn li tfittex fejn u lil min għandek tistaqsi mistoqsijiet dwar gwida, u proċessi fi tmexxija ta' negozju. Sit elettroniku li, fis-sempliċità tiegħu, se jgħin lill-studenti jifhmu aħjar xi jfisser li tkun sid ta' negozju. Għodda li tiggwida lil kull imprenditur, speċjalment lil dawk is-sidien ta' negozji żgħar u kif dawn jistgħu jibbenefikaw minn fondi Ewropej. Fi kliem ieħor, l-SMETOOL se tkun qed timla' vojt (vacuum) li bħalissa jeżisti bejn l-amministrazzjoni governattiva u l-imprendituri nfushom. L-SMETOOL hija intenzjonata li tqarreb aktar l-informazzjoni lejn kull min jaħdem fis-settur tan-negozju. Se tkun qed tissimplifika l-proċeduri, tispjega aħjar it-toroq li wieħed/waħda jkollhom quddiemhom biex ikomplu jikbru fin-negozju, u se toffri bir ta' informazzjoni li sal-lum, għalkemm qiegħda hemm, mhix tasal għand min għandha tasal. Fit-30 ta' Settembru se ssir attività bla ħlas li tiżvolġi fin-nofstanhar ta' filgħodu, f'lukanda fil-Balluta. Kull min jinteressah is-suġġett huwa mħeġġeġ li jattendi. Postijiet huma ferm limitati u għalhekk, kull min jixtieq li jingħaqad magħna, għandu jikkuntattjana minnufih sabiex ma joħroġx diżappuntat. Dakinhar hija l-intenzjoni tal-SME Helpdesk tal-MEA li l-parteċipanti jikkontribwixxu b'ideat, suġġerimenti u proposti ta' kif jixtiequ li dan l-SMETOOL jaħdem. Naqsmu l-ideat tagħna Għalkemm il-ħidma fuqu ilha għaddejja x-xhur, f'Settembru li ġej xorta waħda ma aħniex se npoġġu s-sit on-line qabel ma nikkonsultaw u naqsmu l-ideat tagħna ma' numru ta' sidien ta' SMEs. Fit-30 ta' Settembru, fil-preżenza tal-ministru responsabbli mis-settur tal-SMEs, kif ukoll quddiem Ludger Odenthal, il-mistieden apposta mill- Kummissjoni Ewropea, se jitnieda l-kunċett biss. Dakinhar irridu li flimkien nevalwaw u nikkonsolidaw għodda li għandha tkun efettiva u prattika sabiex lin-negozji ż-żgħar ngħinuhom bil-fatti, u nagħtuhom inċentiv biex ikunu aktar parteċipi fid-dinja tan-negozju u jagħrfu jibbenefikaw minn kull inizjattiva u inċentiv li jkun tfassal speċifikament għalihom. Iva, dan huwa punt verament importanti għax f'pajjiżna mhux ma jeżistux inċentivi biżżejjed, mhux m'hawnx min qed joffri opportunitajiet, mhux m'hawnx benefiċċji li jistgħu jibbenefikaw minnhom diversi SMEs, iżda, sfortunatament, dawn mhux dejjem qed jaslu għand min suppost jaslu, u mhux dejjem l-informazzjoni qed tasal għand is-sidien tan-negozji żgħar. Kultant ikun tort tal-istess sidien li ma jurux interess, iżda hemm ukoll każi ġenwini fejn, għal xi raġuni jew oħra, l-informazzjoni mhix qed tasal. L-SMETOOL se tkun għodda li tgħin biex din l-informazzjoni tasal. Imma kif? Dak hu li l-MEA qed taħdem fuqu. Dan hu li l-SME Helpdesk qiegħed ftit ftit isib is-soluzzjoni għalih. Flimkien mal-azzjonisti kollha, qegħdin, bil-mod il mod, nippruvaw nistabbilixxu l-aħjar metodu, l-aktar mod faċli, iżda fuq kollox bl-iktar mod attreanti, sabiex l-istess portal ma jaqtax dak li jkun qed ifittex, iżda jkun l-istess portal li jgħinek tkompli tiskopri u tkun taf x'qed jiġi offrut biex tkompli miexi 'l quddiem fin-negozju. Ħolma li se ssir realtà Flimkien mal-ministeru responsabbli mis-settur tal- SMEs, bil-għajnuna ta' diversi entitajiet, bl-appoġġ min-naħa tal-amministrazzjoni tal-Gvern, u bil-kollaborazzjoni ta' ħafna, l-MEA hija determinata li tasal u tkun hi li finalment twassal biex din l-għodda minn ħolma ssir realtà. L-aħħar appell tiegħi hu biex tħallu t-30 ta' Settembru li ġej mingħajr impenji u minnufih tikkuntattjawna sabiex tiġu u tkunu parti mill-udjenza li se tassisti u tipparteċipa fid-diskussjoni dwar dan l-SMETOOL.